የሀዋሳ ኢንተርፕራይዞች ተጠቃሚ መሆናቸውን ገለፁ
¬ – የሀዋሳ ከተማ አስተዳደር በየጊዜው በሚያዘጋጃቸው የንግድ ባዛርና ኤግዚቢሽኖች ተጠቃሚ መሆናቸውን በአስተዳደሩ የተደራጁ የጥቃቅንና አነስተኛ ኢንተርፕራይዝ ልማት አንቀሳቃሾች ገለፁ።ከታህሳስ 12 ጀምሮ ለ8 ተከታታይ ቀናት በሀዋሳ ከተማ በሚቆየው የንግድ ባዛርና ኤግዚቢሽን ላይ ተሳታፊ ከሆኑት አንቀሳቃሾች አንዳንዶቹ ለዋልታ ኢንፎርሜሽን ማዕከል እንደገለፁት፤ የከተማ አስተዳደሩ በየወቅቱ የሚያዘጋጃቸው ባዛርና ኤግዚቢሽኖች ምርትና አገልግሎታቸውን ከማስተዋወቅ ባሻገር የገበያ ዕድል እየፈጠረላቸው ይገኛል፡፡በረከት ንጉሴ ከሌሎች ወጣቶች ጋር በመሆን በዘርፉ የተደራጀ ወጣት ነው፡፡ በ2004 ኢንተርፕራይዛቸውን በ250 ሺህ ብር መነሻ ካፒታል ማንቀሳቀስ እንደጀመሩ የሚናገረው በረከት በአሁኑ ወቅት ከፒታላቸው ከ1 ነጥብ 7 ሚሊዮን ብር በላይ መድረሱን ይገልፃል፡፡‹‹አስተዳደራችን የሚያዘጋጃቸው ኤግዚቢሽኖች እኛን በሚገባ አስተዋውቆናል፤ እኛም በዕድሉ በአግባቡ ተጠቅመናል›› ሲል ከለውጣቸው በስተጀርባ ያለውን ሚስጥር ያስረዳል፡፡አምስት የከፍተኛ ትምህርት ምሩቃን ያቋቋሙት የሆፕ ኤሌክትሮ ሜካኒካል ኢንጅነሪንግ ድርጅት አባል የሆኑት ወይዘሮ ትግስት ዘሪሁንም ተመሳሳይ አስተያየት ይሰጣሉ፡፡ አስተዳደሩ ካደረገላቸው በርካታ ድጋፎች በተጨማሪ የሚያዘጋጃቸው ባዛርና ኤግዚቢሽኖች የኤሌክትሮ ሜካኒካል የፈጠራ ስራዎቻቸውን ለህዝብ እንዲያስተዋውቁ  ምቹ ሁኔታን ፈጥሮላቸዋል፡፡150 የጥቃቅንና አነስተኛ ኢንተርፕራይዞች ተሳታፊ በሆኑበት ኤግዚቢሽንና ባዛር የመክፈቻ ፕሮግራም ላይ የሐዋሳ ከተማ አስተዳደርን መልዕክት ያስተላለፉት የአስተዳደሩ ምክትል ከንቲባና የንግድና ኢንዱስትሪ መምሪያ ኃላፊ አቶ ቴዎድሮስ ገቢባ እንደተናገሩትም፤ ባዛሩ የተዘጋጀው የፈጠራ ስራዎችን የማስተዋወቅና ነባር አንቀሳቃሾች ለአዲሶች ልምድና ተሞክሯቸውን የሚያስተላልፉበት ድርብ ተልዕኮን በማንገብ ነው፡፡ ዘርፉ የኢንዱስትሪያሊስቶች መፍለቂያ መሆኑን በውል የሚረዳው አስተዳደራቸው የማይቋረጥ ድጋፍና ክትትል እንደሚያደርግ አቶ ቴዎድሮስ አረጋግጠዋል፡፡በፕሮግራሙ መዝጊያ ዕለት 100 ሞዴል ኢንተርፕራይዞች እንደሚመረቁ፤ 10 ኢንተርፕራይዞችም ወደ ታዳጊ መካከለኛ ደረጃ እንደሚሸጋገሩና 10 ሴት ስራ ፈጣሪዎች ደግሞ ልዩ ዕውቅና እንደሚሰጣቸው አቶ ቴዎድሮስ ገልፀዋል፡፡